
VENDIM

Nr. 389, datë 13.5.2020
PËR MIRATIMIN E LISTËS DHE TË TARIFAVE TË SHËRBIMEVE KADASTRALE
Në mbështetje të nenit 100 të Kushtetutës dhe të pikës 2, të nenit 63, të  ligjit nr.111/2018, “Për kadastrën”, me propozimin e ministrit të Financave dhe Ekonomisë

VENDOSI:

I. SHËRBIMET DHE TARIFAT

1. Ky vendim përcakton shërbimet publike kadastrale që ofron Agjencia Shtetërore e Kadastrës, në zbatim të ligjit nr.111/2018, “Për kadastrën”, mënyrën e aplikimit dhe tarifat standarde për çdo shërbim.
2. Lista e shërbimeve kadastrale dhe tarifat standarde janë sipas aneksit nr.1, që i bashkëlidhet këtij vendimi dhe është pjesë përbërëse e tij. 

3. Nga lista e shërbimeve të miratuara me këtë vendim, këshilli drejtues i Agjencisë Shtetërore të Kadastrës përzgjedh ato që mund të ofrohen edhe në mënyrë të përshpejtuar, si dhe tarifat e diferencuara që aplikohen në këtë rast. Vlera e tarifës së diferencuar, në asnjë rast nuk mund të kalojë dyfishin e vlerës së tarifës standarde.
4. Tarifa ka për qëllim të mbulojë shpenzimet për procedurat administrative që ASHK-ja kryen, pavarësisht nëse shërbimi i kërkuar nuk mund të realizohet për shkaqe të ligjshme, në përputhje me ligjin “Për kadastrën” dhe me legjislacionin në fuqi. Në rastet kur shërbimi refuzohet, vlera e parapaguar e tarifës nuk i kthehet subjektit të interesuar. Përjashtimisht, për shërbimet që i nënshtrohen kamatëvonesës në regjistrim sipas aneksit 1, në rast refuzimi, kthehet vetëm shuma e kamatëvonesës.

5. Për shërbimet kadastrale që përfshijnë më shumë se një pasuri, tarifa si rregull do të aplikohet për secilën nga pasuritë. Përjashtimisht, tarifimi nuk kryhet mbi bazë të numrit të pasurive, për shërbimet, si më poshtë vijon:
a) Shërbimi nr. 50 “lëshim kopje të planshetës së hartës kadastrale”, i cili tarifohet mbi bazë të numrit të planshetave të kërkuara;

b) Shërbimi nr. 52 “lëshim vërtetimi negativ/pozitiv”, i cili tarifohet në varësi të territorit (drejtorive vendore të ASHK-së) për të cilin kërkohet informacioni. Përjashtimisht, kur vërtetimi kërkohet për të gjithë territorin e vendit, tarifa ndryshon sipas vlerës së përcaktuar në aneksin 1. 
c) Shërbimin nr. 59, i cili tarifohet mbi bazën e numrit të faqeve të vendosura në dispozicion.

6. Të gjitha subjektet e interesuara, duke përfshirë edhe institucionet publike, e paraqesin kërkesën për shërbime kadastrale në rrugë digjitale-on-line, nëpërmjet platformës e-Albania. Tarifa e shërbimit paguhet në momentin e paraqitjes së kërkesës për shërbim nga subjekti i interesuar ose në momentin e dhënies së pëlqimit për përfitimin e shërbimit nëpërmjet noterit. 
7. Nëse ASHK-ja, gjatë trajtimit të kërkesës, konstaton se për realizimin e saj është e nevojshme të kryhen edhe shërbime të tjera mbi pasurinë (ose se kërkesa përfshin pasuri të tjera për të cilat nuk është paguar tarifë shërbimi), ia njofton ato kërkuesit, duke e njohur edhe me tarifat përkatëse të shërbimit. Shërbimet realizohen pasi kërkuesi të ketë shlyer tërësinë e këtyre tarifave. 

8. Të gjitha institucionet publike detyrohen të parashikojnë në projektbuxhetin e tyre shpenzimet e nevojshme për shlyerjen e tarifave të shërbimeve kadastrale. 

Për shërbimet kadastrale që ofrohen në funksion të shpronësimeve për interes publik, organi qendror, vendor, apo subjekti privat përfitues i shpronësimit, detyrohet të parashikojë shumën e tarifave të shërbimeve kadastrale, si pjesë të shpenzimeve procedurale të tij.
9. Përjashtohen nga parapagimi i tarifave për shërbimet kadastrale me numër rendor 31;49;50;51;59;60;62;63;64, sipas aneksit 1, për efekt të realizimit të detyrimeve ligjore, institucionet, si më poshtë vijon:

a) Gjykatat;
b) Prokuroritë;
c) Policia e Shtetit;
ç) Institucionet që veprojnë në fushën e rivlerësimit kalimtar të gjyqtarëve dhe prokurorëve;
d) Autoriteti përgjegjës për deklarimin dhe kontrollin e pasurive;
dh) Autoriteti shtetëror përgjegjës për parandalimin e pastrimit të parave;
e) Autoriteti përgjegjës për administrimin e pasurive të sekuestruara dhe të konfiskuara;

ë) Avokati i Shtetit
9.1 Për Avokatin e Shtetit, shërbimet kadastrale për të cilat nuk parapaguhet janë dhe ato me numër rendor 33 dhe 65, sipas aneksit 1.
Institucionet e përmendura në pikën 9, të këtij vendimi, e paraqesin kërkesën për shërbime kadastrale, pranë strukturave vendore të ASHK-së, në rrugë digjitale-on-line, në përputhje me pikën 6, të këtij vendimi. 
9.2. 
Ato duhet t’i shlyejnë drejtorisë vendore të ASHK-së, çdo muaj, shumën e tarifave të shërbimeve kadastrale të ofruara në favor të tyre gjatë muajit paraardhës. Në rast mosshlyerjeje të detyrimit të plotë brenda dy javëve, drejtoria vendore e ASHK-së ndërpret ofrimin e shërbimeve ndaj institucionit, deri në pagimin e tij.
10. Për të gjitha rastet e tjera që nuk parashikohen në pikën 9, të këtij vendimi, institucioni publik, si dhe çdo subjekt tjetër kërkues nuk përfitojnë shërbimet kadastrale pa paguar më parë tarifën përkatëse. 
Përjashtimisht, në përputhje me pikën 3, të nenit 25, të ligjit “Për kadastrën”, për regjistrimin e titujve të pronësisë që ASHK-ja miraton në bazë të legjislacionit për përfundimin e proceseve kalimtare të pronësisë, me akt nëligjor mund të parashikohen rregulla të veçanta për mënyrën e shlyerjes së tarifës së shërbimit nga përfituesit.
11. Shërbimet e korrigjimit të gabimeve në kartelë, hartë kadastrale ose certifikatë nuk tarifohen kur gabimi vjen nga veprimtaria e ASHK-së, në përputhje me nenin 16, të ligjit nr.111/2018, “Për kadastrën”. I njëjti rregull zbatohet edhe për procedurat e përmirësimit që kryhen sipas kreut VI, të këtij ligji. 

II. DISPOZITA TË FUNDIT

12. Barrët hipotekore dhe sekuestrot mbi pasuritë e paluajtshme, të vendosura nga administrata tatimore dhe doganore, si dhe nga përmbaruesit gjyqësorë (shtetërorë dhe privatë), regjistrohen vetëm pasi të jetë paguar tarifa e shërbimit. I njëjti rregull zbatohet edhe për vendosjen në dispozicion të tyre të kopjeve të kartelave, hartave kadastrale, të informacionit dhe dokumentacionit mbi pasuritë e paluajtshme, si dhe për regjistrimin e kalimit të pronësisë nëpërmjet konfiskimit të administratës tatimore/doganore apo aktit të përmbaruesit gjyqësor.

13. Afati 30 (tridhjetë)-ditor pas të cilit aplikohen kamatëvonesat sipas  nenit 25, të ligjit nr.111/2018, “Për kadastrën”, si rregull llogaritet nga data e miratimit të aktit të pronësisë/të drejtave reale. Përjashtimisht, për titujt që burojnë nga aktet administrative, ose nga vendimet gjyqësore, nëse subjektet e interesuara provojnë se janë njoftuar në një datë të mëvonshme, llogaritja nis nga data e njoftimit të aktit/vendimit në përputhje me rregullat e Kodit të Procedurave Administrative ose Kodit të Procedurës Civile.
14. Përjashtohen nga tarifat sipas këtij vendimi shërbimet kadastrale që ofrohen për regjistrimin e pasurive të subjekteve përfituese sipas aktit normativ nr.9, datë 16.12.2019, të Këshillit të Ministrave, “Për përballimin e pasojave të fatkeqësisë natyrore”. Vlera e këtyre tarifave kompensohet nga buxheti i shtetit në përputhje me pikën 3, të nenit 63, të ligjit nr.111/2018, “Për kadastrën”. Për këtë qëllim, ASHK-ja, brenda muajit tetor të çdo viti, i dërgon ministrisë përgjegjëse për financat, të dhënat për vlerën e tarifave të shërbimeve që u janë ofruar subjekteve të mësipërme, për 9 muajt e parë të vitit ushtrimor, si dhe për tremujorin e fundit të vitit ushtrimor paraardhës. Kjo shumë parashikohet në projektbuxhetin e shtetit të vitit vijues, për t’iu alokuar Agjencisë Shtetërore të Kadastrës. Procedurat e hollësishme për kompensimin e tarifave nga buxheti i shtetit përcaktohen me udhëzim të ministrit përgjegjës për financat. 
15. Tarifat për shërbimet kadastrale bëhen publike në ambientet e çdo drejtorie dhe zyre vendore të Agjencisë Shtetërore të Kadastrës.
16. Vendimi nr.576, datë 29.8.2012, i Këshillit të Ministrave, “Për përcaktimin e listës së shërbimeve që ofron Zyra e Regjistrimit të Pasurive të Paluajtshme”, dhe udhëzimi i përbashkët nr.5341/5, datë 7.9.2012, i ministrit të Drejtësisë dhe ministrit të Financave “Për miratimin e tarifave të shërbimit të zyrave të regjistrimit të pasurive të paluajtshme”, shfuqizohen. 

17. Ngarkohet Agjencia Shtetërore e Kadastrës për zbatimin e këtij vendimi.

Ky vendim hyn në fuqi pas botimit në Fletoren Zyrtare.

KRYEMINISTËR 
Edi Rama
ANEKSI 1
LISTA E SHERBIMEVE TE OFRUARA NGA AGJENCIA SHTETERORE E KADASTRES
	Nr.
	Lloji i shërbimit
	Tarifa (Lekë)
	Aplikimi, ose jo, i kamatëvonesës (10% e tarifës/ditë vonesë, por jo më shumë se 300 000 lekë)

	1
	Regjistrimi i kalimit të pronësisë me anë të ligjit, me vendim të gjykatës, apo të një akti administrativ.
	5000
	PO

	2
	Regjistrimi i aktit për kalimin e pronësisë nga përmbaruesi gjyqësor.
	5000
	PO

	3
	Regjistrimi i akteve me të cilat krijohet një shoqëri apo një subjekt tjetër i së drejtës, që ka në pronësi pasuri të paluajtshme apo gëzon të drejta të tjera reale.
	5000
	PO

	4
	Regjistrimi i pasurisë së paluajtshme të fituar me parashkrim fitues.
	5000
	PO

	5
	Regjistrimi i kontratës së shitjes 
	3500
	PO

	6
	Regjistrimi i kontratës së dhurimit
	3500
	PO

	7
	Regjistrim i kontratës së shkëmbimit
	3500
	PO

	8
	Regjistrimi i heqjes dorë nga pronësia
	3500
	PO

	9
	Regjistrim i  aktit të trashëgimisë
	1000
	PO

	10
	Regjistrim i pjestimit të pasurisë së paluajtshme me vendim gjykate/ apo marrëveshje noteriale.
	1000
	PO

	11
	Regjistrimi i titujve "në përdorim"
	3500
	PO

	12
	Regjistrim i uzufruktit
	3500
	PO

	13
	Regjistrim i kontratës së qerasë/nënqerasë  
	3500
	

	14
	Regjistrim i kontratës së qerasë për pasuritë bujqësore, me afat mbi nëntë vjet
	3500
	PO

	15
	Regjistrim i kontratës së enfiteozës
	3500
	PO

	16
	Regjistrim /ndryshim/ shuarje Servituti
	1000
	PO

	17
	Regjistrimi i kontratës se hipotekës për garantimin e kredisë se dhënë nga banka apo institucion tjetër kredidhënës, për kredi me vlere deri në 1.000.000 lekë
	7500
	PO

	17/1
	Regjistrimi i kontratës se hipotekës për garantimin e kredisë se dhënë nga banka apo institucion tjetër kredidhënës, për kredi me vlere 1 000.000 - 10 000 000 lekë
	15000
	PO

	17/2
	Regjistrimi i kontratës se hipotekës për garantimin e kredisë se dhënë nga banka apo institucion tjetër kredidhënës, për kredi me vlere mbi 10 000 000 lekë
	25000
	PO

	18
	Regjistrim i hipotekës gjyqësore - për garantimin e vlerës së detyrimit, të përcaktuar në vendimin gjyqësor të formës së prerë, deri në 1.000.000 lekë
	7500
	PO

	18/1
	Regjistrim i hipotekës gjyqësore - për garantimin e vlerës së detyrimit, të përcaktuar në vendimin gjyqësor të formës së prerë, nga  1 000.000 - 10 000 000 lekë
	15000
	PO

	18/2
	Regjistrim i hipotekës gjyqësore - për garantimin e vlerës së detyrimit, të përcaktuar në vendimin gjyqësor të formës së prerë, mbi 1.000.000 lekë
	25000
	PO

	19
	Regjistrim i kontratave të tjera të hipotekës
	1000
	PO

	20
	Regjistrimi i cedimit (kalimit ) të hipotekës
	1000
	PO

	21
	Regjistrim i hipotekës ligjore
	1000
	JO

	22
	Regjistrim i barrës hipotekore në favor të administratës tatimore, ose doganore
	1000
	JO

	23
	Fshirje e hipotekës (kontraktore, gjyqësore, apo ligjore)
	1000
	JO

	24
	Regjistrimi i lejes së ndërtimit
	2000
	PO

	24/1
	Regjistrimi i lejes së zhvillimit
	2000
	PO

	25
	Regjistrimi i përkohshëm i karabinasë
	6500
	PO

	26
	Regjistrimi përfundimtar i ndërtimeve të reja.
	6500
	PO

	27
	Regjistrimi i Aktit të Bashkëpronësisë për objektet në bashkëpronësi të detyrueshme
	5000
	PO

	28
	Regjistrim i kontratës së shitjes, shkëmbimit, ose dhurimit, me rezervë/kusht të pasurisë së paluajtshme
	1000
	PO

	29
	Regjistrim i bashkimit, ose ndarjes të pasurisë së paluajtshme
	1000
	JO

	30
	Pasqyrim i bashkëpronësisë bashkëshortore në regjistrimet e mëparshme
	1000
	JO

	31
	Regjistrimi i sekuestros mbi pasurinë
	1000
	JO

	32
	Regjistrimi i marrëveshjeve dhe akteve lidhur me kufijtë e pasurive të paluajtshme
	2500
	PO

	33
	Regjistrim i vendimit gjyqësor për vendosjen e masës së sigurimit të padisë
	1000
	PO

	34
	Regjistrim i aktit noterial për pezullimin e veprimeve të regjistrimit
	1000
	PO

	35
	Regjistrim i akteve noteriale që lidhen ndërmjet zhvilluesit të pronës dhe pronarëve të  truallit apo me subjekte të treta
	3500
	PO

	36
	Regjistrim i kërkesë padisë
	1000
	JO

	37
	Regjistrim i të drejtës së parablerjes
	1000
	JO

	38
	Regjistrimi i rentës jetore
	1000
	JO

	39
	Regjistrim i legut
	1000
	JO

	40
	Regjistrim i prokurës
	1000
	JO

	41
	Regjistrim i pemëve dhe pasurive natyrore
	1000
	JO

	42
	Saktësim i kufijve të pasurisë tokë
	2500
	JO

	43
	Saktësim i kufijve të pasurisë ndërtesë
	2500
	JO

	44
	Regjistrim fillestar i pasurisë së paluajtshme pa rilevim e azhurnim nga ASHK
	5000
	JO

	45
	Regjistrim fillestar i pasurisë së paluajtshme me rilevim e azhurnim nga ASHK
	10000
	JO

	46
	Rilevim/Verifikim në terren i pasurisë
	5000
	JO

	47
	Hartim i planit të rilevimit
	5000
	JO

	48
	Kalim i regjistrimit nga regjistrat hipotekore në sistemin e regjistrimit të pasurive të paluajtshme, para ose pas përfundimit të regjistrimit fillestar.
	1000
	JO

	49
	Lëshim kopje të fragmentit të hartës kadastrale
	1000
	JO

	50
	Lëshim kopje të planshetës të hartës kadastrale
	5000 lekë/planshetë
	JO

	51
	Lëshim kopje kartele të pasurisë
	1000
	JO

	52
	Lëshim vërtetimesh (negativ/pozitiv)
	300leke/drejtori ; 3000 lekë / për të gjithë territorin
	JO

	53
	Lëshim certifikate pronësie
	1500
	JO

	54
	Lëshim vërtetim pronësie
	1500
	JO

	55
	Lëshimi i një certifikate të re kur ka humbur apo është dëmtuar certifikata e marrë.
	1000
	JO

	56
	Korrigjim gabimesh në kartelë
	1000
	JO

	57
	Korrigjim gabimesh në hartën kadastrale
	1000
	JO

	58
	Korrigjim gabimesh në certifikatën e pasurisë së paluajtshme
	1000
	JO

	59
	Kopje te vërtetuara të dokumenteve tekniko-ligjore, në të cilat bazohet regjistri i pasurive të paluajtshme / faqe
	200 lek/faqe
	JO

	60
	Konsultim i kartelës së pasurisë së paluajtshme
	700
	JO

	61
	Pozicionim i veprës infrastrukturore
	2000
	JO

	62
	Verifikimi online i gjendjes juridike të pronësisë dhe të dhënave të tjera të pasurisë së paluajtshme
	600
	JO

	63
	Informacion zyrtar i pasurisë për individët dhe personat juridikë (privatë dhe publikë)
	2000
	JO

	64
	Dhënie e informacionit koordinativ për çdo pasuri të paluajtshme.
	1000
	JO

	65
	Regjistrim  i pezullimit te ekzekutimit të vendimit gjyqësor të formës së prerë
	1000
	PO

